Aluehallintovirasto antaa Tornisairaalan leikkausosastolle kevääseen asti aikaa hoitaa työolot kuntoon. Sitten voidaan alkaa miettiä uhkasakkoja.

Leikkaus- ja anestesiaosaston hoitajat Annette Genberg ja Paula Peltonen kertoivat työoloistaan vuodenvaihteessa.­

Erittäin vaativia leikkauksia tekevällä osastolla Helsingin Meilahdessa hoitajat ovat niin kuormittuneita, että siitä aiheutuu vaaraa. Näin toteaa osastolle tarkastuksen tehnyt valvova viranomainen.

Hoitajat kertoivat vuodenvaihteessa HS:lle uupumuksestaan. Erityisosaamista vaativissa tehtävissä, kuten elinsiirroissa, on jatkuvasti niin vähän henkilökuntaa, että moni hoitaja tekee kohtuuttoman pitkiä työpäiviä tai jopa viikkoja töitä ilman kunnon vapaapäiviä.